kardosdrur/scandi-wiki huggingface dataset:
Hildegard Behrens

Hildegard Behrens (9. februar 1937 i Varel − 18. august 2009 i Tokyo) var en tysk operasanger. 

Hun blev cand.jur. og søgte ind på opera i 1970'erne og blev snart et stort navn på verdensscenerne. Hendes store gennembrud blev titelrollen i Richard Strauss' opera  Salome. Hun spillede de mest krævende roller, ikke mindst Brünnhilde i Richard Wagners operacyklus Nibelungens Ring i Bayreuth og på Metropolitian Opera i New York City. Behrens har lavet et stort antal Cd og Dvd-indspilninger.

Behrens døde den 18. august 2009 i Tokyo af en hjerneblødning.

Kilde 

Operasangere fra Tyskland
Musikere fra Tyskland
Personer fra Niedersachsen
Modtagere af Léonie Sonnings musikpris
Knaldgas

Knaldgas er en populær betegnelse for en blanding af ilt og brint.

Såvel ilt som brint er diatomiske gasser, og findes således kun som H2 og O2. Ved at blande ilt og brint i det støkiometriske forhold 1:2 skabes en uhyre eksplosiv gas, der ved antændelse meget hurtigt danner vand efter

2H2 + O2 → 2H2O

Knaldgas dannes ved elektrolyse af vand, og kan i visse tilfælde dannes ved genopladning af blyakkumulatorer, hvorfor det er vigtigt at sikre udluftning ved opladningen, så evt. knaldgas kan blæse væk. Især lystbåde er tidligere blevet fuldstændig ødelagt i knaldgaseksplosioner.

Fysik
Kemi
Hundsturm

Hundsturm var frem til 1850 en selvstændig kommune og er i dag en bydel, der hører under Wiens 5. bydel Margareten. 

Hundsturm nævnes første gang i et dokument i 1632, men allerede i år 1600 lod ærkehertug Matthias, den senere tysk-romerske kejser, en jagthundekennel opføre i Hundsturm. Navnet Hundsturm stammer muligvis fra dette "hundetårn". Sandsynligere er det dog, at navnet går tilbage til den tidligere Hundsmühle, der i 1408 nævnes første gang som Hunczmühle in der Scheibenried.

Jagtkennelen blev revet ned i 1672 og på dens plads blev Schloss Hundsturm opført. Dette blev nedrevet i det 19. århundrede. I det 17. århundrede opstod en bebyggelse omkring dette slot, især langs den nuværende Schönbrunner Straße mellem Spengergasse og Margaretengürtel. I 1842 blev Hundsturm opkøbt af kommunen Wien. I 1850 blev området indlemmet som del af den nye 4. bydel Wieden, og i 1862 overflyttet til Margareten. I 1907 blev mindre dele af bydelen overført til Meidling.

I 1809 blev den berømte østrigske komponist Joseph Haydn bisat på Hundsturms kirkegård (der blev grundlagt i 1783). Kirkegården er i dag omdannet til Haydnpark og ligger i bydelen Meidling.

Hundsturms våben viser et sølvfarvet tårn på en grøn mark. Baggrunden er blå, og i tårnet åbne, gyldne port springer en hund.

Gamle billeder og kort

Weblinks 
 Bezirksmuseum Margareten – Hundsturm 

Wiens geografi
Bydele i Wien
Forsiring

En forsiring er en fint detaljeret udsmykning af f.eks. et smykke. 

Inden for musikken er en forsiring en udsmykning af en melodi, hvor typisk længere toner udfyldes med små improviserede skalaløb eller drejemotiver. Forsiring forekommer ofte i sang i f.eks. soulmusik, hvorved der opstår melismer, og hos instrumenter der på grund af begrænset klanglængde ikke kan spille lange toner som for eksempel guitarer.

Eksterne henvisninger
 "Forsiring" og "Forsire" hos Ordnet.dk/ods
 "Forsiring" hos sproget.dk

Musikteori
Musikudtryk
Sodaurt (art)

 
Sodaurt (Salsola kali) er en 15-40 cm høj urt, der vokser på sandstrande og tangvolde. Sodaurt indeholder en høj procentdel af natrium- og kalium-salte.

Beskrivelse 
Sodaurt er en enårig, urteagtig plante med en opret eller opstigende, tæt forgrenet vækst. Stænglerne er glatte eller stivhårede og furede med et uregelmæssigt forløb. De sukkulente blade er modsatte, linjeformede og halv- eller helrunde i tværsnit. Bladspidsen er omdannet til en meget spids torn. Over- og underside er ensartet og lyst grågrønne.

Blomstringen sker i juli-august, hvor man finder blomsterne siddende ved bladhjørnerne. De er 5-tallige og uregelmæssige med et sammenvokset, hindeagtigt og hvidligt bloster. De små nøddefrugter er omsluttet af dette bloster.

Rodnettet består af en dybtgående pælerod med mange siderødder.
 
Højde x bredde og årlig tilvækst: 0,30 x 0,30 m (30 x 30 cm/år). I udlandet findes dog eksemplarer på 1 x 1 m.

Voksested 

Sodaurt er udbredt langs Europas kyster, men også i tørre og saltpåvirkede områder inde i kontinentet. Den er således knyttet til lysåbne voksesteder på tør, veldrænet bund med et højt indhold af salte (herunder næringssalte).

I Danmark er den almindelig på Øerne, Bornholm og i Østjylland på sandstrande og tangvolde. Den er temmelig almindelig i resten af landet.

I den hvide klit på Ølsemagle Revle findes arten sammen med bl.a. marehalm, strandsennep, vårbrandbæger, rød svingel, strandarve og sandhjælme

Anvendelse 
Sodaurt indeholder en høj procentdel af natrium- og kalium-salte. Tidligere har man udvundet potaske og soda af planten ved at tørre og brænde den. Asken blev rørt ud i vand, og af lagen kunne man så indvinde råstoffer til fremstilling af sæbe og glas.

Note

Kilder 
 Signe Frederiksen et al., Dansk flora, 2. udgave, Gyldendal 2012. .

Eksterne henvisninger 
 Arne og Anna-Lena Anderberg: Den virtuella floran, Naturhistoriska riksmuseet 

Tørketålende planter
Hvide blomster
Nytte saltplanter
Missionshotellet Stella Maris

Missionshotellet Stella Maris var et hotel beliggende i Svendborg. Hotellet havde til huse i en gammel herskabsvilla der ligger med en storslået udsigt over Svendborgsund.

Ejendommen blev bygget af Frederik Lehmann Weber i 1904, og hed Kogtvedhus. I 1907 blev stedet solgt til  Frederik Ludvig Vilhelm greve Ahlefeldt-Laurvig-Lehn og  grevinden Anna Ahlefeldt Laurvig Hvidkilde Gods. Grevinden blev enke i 1909 og flyttede ind med ca. 17 tjenestefolk til at passe huset, kørehestene og jorden omkring. Grevinden gav stedet navnet: Stella Maris – det er latin og betyder havets stjerne.

I perioden efter 1912 havde huset skiftende ejere indtil diakon Kresten Christensen købte Stella Maris i 1936 og gjorde det til et kristent rekreationshjem og sommerpensionat.

I 1967 blev Stella Maris købt af Indre Mission og indrettedes som missionshotel. Udover almindelig hoteldrift dannede hotellet rammerne for stævner og konferencer.

Den 1. december 2011, lukkede Missionshotellet Stella Maris, og dermed det sidste missionshotel i Danmark.

I starten af 2012, blev bygningen solgt til den danske direktør Kim Fournais. Bygningen og den tilhørende park blev solgt for 14,5 millioner kroner, hvor der efterfølgende blev foretaget en gennemgribende renovering af den originale del af hotellet, og hvor der i samme omgang blev tilbygget yderlig 24 værelser, som gør at hotellet i dag rummer 26 værelser.

Bygningen er blevet renoveret af flere omgange og fremstår i dag som mere eller mindre som da hovedbygningen blev opført af Weber i 1904. Under renoveringen i 2012-13, blev der udover tilbygningen tilføjet nye franske døre som fører ud til den nyopførte terrasse.

I foråret 2014 blev dørene slået op for først gang til Stella Maris Hotel de Luxe.
I 2021 blev hotellet købt af Odense Sport & Event.

Referencer

Eksterne henvisninger 
Stella Maris – hjemmeside for Stella Maris

Hoteller i Danmark
Bygninger, konstruktioner og anlæg i Svendborg
Indre Mission
Etableret i 1904
Theodor Billroth

Christian Albert Theodor Billroth (født 26. april 1829 i Bergen auf Rügen, død 6. februar 1894 i Opatija) var en tysk læge (kirurg), som opfattes som ophavsmanden til den moderne gastrokirurgi. 

Han fik dele af sin uddannelse hos kirurgen Bernhard von Langenbeck ved Charité-sygehuset i Berlin. Billroth er mest kendt for den første vellykkede gastrektomi (fjernelse af dele eller hele mavesækken), som blev udført i 1881.

De to former for gastrektomi, som Billroth anviste, og som efter ham fik betegnelserne Billroth I og Billroth II, har i mere end hundrede år været almindeligt anvendt ved en række sygdomme i mavesækken. Efter at der i de senere år er sket store fremskridt med hensyn til den medicinske behandling af mavesår, bruges operationerne i mindre grad.

Billroths resultater var i begyndelsen – som man kunne forvente – ikke så gode. Dette førte til, at det gamle tyske ordsprog om livets forgængelighed "Heute rot – Morgen tot" (I dag rød – i morgen død) af nogle blev ændret til "Heute Billroth – Morgen tot".

Billroth var en nær ven af komponisten Johannes Brahms. Sammen med Franz von Pitha udgav han Handbuch der allgemeinen und speciellen Chirurgie (1865).

Eksterne henvisninger 
 

Kirurger fra Tyskland
Læger fra Østrig
Ansatte ved Wiens Universitet
Ansatte ved Zürichs Universitet
Tyskere i 1800-tallet
Personer fra Rügen
Tur

En tur er en korterevarende bevægelse fra et sted til et andet. Ture kan opdeles efter rejsemåde (fx i gåtur, cykeltur og køretur) eller efter formål (fx indkøbstur).

Turkæde 

En tur omfatter i forsknings- og planlægningmæssig henseende kun bevægelsen fra startssted til rejsemål. En turkæde er en række af ture efter hinanden fra et sted til et andet. Særlig betydning indtages af de rejser, der starter fra eller sker til hjemmet (engelsk: "home-base"). "Home-base" udtrykkes i procent. Hvis "home-base"-procenten er 80, indebærer det, at fire ud af fem ture sker enten fra hjemmet eller til hjemmet. Jo lavere "home-base"-procent, desto flere delmål forenes i ture under samme rejse.

Turkæder har betydning på mange måder. For den enkelte er det en fordel at kunne forene flere delmål under samme rejse, idet det dels er tidsbesparende, dels forøger værdien af rejsen. Turkæder har desuden betydning for valg af færdselsmåde eller rejsemiddel samt rejserute(r).

Turstudier 

Formålet med turstudier er at belyse antallet af ture for en person eller familie og turenes mål. Som turmål kan nævnes:
 hjem
 arbejde
 skole
 indkøb
 private ærinder
 ærinder i forbindelse med arbejde
 privat besøg og andre fritidsaktiviteter
 andet.

Turstudier ender blandt andet i oversigtsdiagrammer, hvor man for en dag for de enkelte familiemedlemmer viser antallet af ture, deres startsted og rejsemål. Gennem sådanne studier kan der for givne områder og givne husstandstyper (enlige uden børn, enlige med børn, ægtepar uden børn, ægtepar med 1-2 børn, ægtepar med mere end 2 børn) opnås indsigter i de ulige rejsebehov, hvilket kan udnyttes blandt andet i trafikplanlægningen (ikke mindst for den kollektive trafik). Man kan desuden opnå indsigt i turenes fordeling i døgnet og på de enkelte dage i ugen.

Noter

Litteratur 
 Jens Kofoed: "Beboernes færden i byen", SBI-byplanlægning 15; Statens Byggeforskningsinstitut, København 1972; 
 NU A 1978:16D: Trafik i Nordiske Byer. Et fremtidsstudium med særlig vægt på den kollektive trafik i mellemstore byer; Nordiska ämbetsmannakommittén för transportfrågor, Nordiska ministerrådets sekretariat, Oslo 1978;

Se også 

 pendling
 rejse

Rejser
Landkreis Rottal-Inn

Landkreis Rottal-Inn ligger i den sydlige del af det bayerske Regierungsbezirk Niederbayern i Tyskland. Den grænser mod øst til Landkreis Passau, mod syd (omkring byen Simbach am Inn) Oberösterreichske Bezirk Braunau am Inn, mod sydvest til de oberbayerske Landkreise Altötting og Mühldorf am Inn, mod vest til Landkreis Landshut og mod nord til Landkreis Dingolfing-Landau og Landkreis Deggendorf.

Geografi 
Landkreisen ligger hovedsageligt i landskabet Inn-Isar-Hügelland (bakkeland) . Floden Rott løber gennem landkreisen fra vest mod øst, og deler den i to næsten lige store dele. Floden Inn danner grænsen til Østrig.

Byer og kommuner 

Kreisen havde  indbyggere pr.

Literatur 
 Martin Ortmeier: "Die schönsten Bauernhäuser des Rottals. Zeugnisse bäuerlicher Vergangenheit", Verlag Süd Ost Waldkirchen,

Eksterne henvisninger
Mølmanden

Mølmanden (engelsk: mothman) er et mystisk væsen, der efter sigende blev set i områderne nær byerne Charleston og Point Pleasant i den amerikanske stat West Virginia fra november 1966 til december 1967. Væsnet blev set af flere forskellige mennesker, men trods det var der ingen beviser for væsnets eksistens. Historien om Mølmanden blev senere til filmen The Mothman Prophecies fra 2002. I 1976-1978 i England var der tale om et lignende væsen kaldet uglemanden.

Historie 
Den 15. november 1966 var to unge nygifte par fra Point Pleasant, David og Linda Scarberry og Steve og Mary Mallette, ude at køre bil en sen nat. Da de var seks kilometer væk fra Point Pleasant, kunne de, i nærheden af en gammel dynamitfabrik fra anden verdenskrig, se noget ude i vejkanten, der lignede øjne, som reflekterede lyset fra billygterne. Da de standsede, så de et underligt væsen komme frem. De beskrev det mystiske væsen sådan:
 Det var to meter højt og lignede lidt et menneske.
 Det havde havde ingen arme, men vinger, der lignede flagermusevinger, som sad på ryggen.
 Det havde intet hoved, men øjne, som sad på, hvad der på et menneske svarer til skuldrene.
 Desuden lød væsnet som en mus, der peb.
Det mystiske væsen kom vraltende hen imod dem, på en pingvinagtig måde. Personerne i bilen skyndte sig at køre væk, men væsnet fløj efter dem. Til sidst lykkedes det for dem at ryste det mystiske væsen af.

Senere stod der noget om det mystiske væsen i den lokale avis. I avisen blev det mystiske væsen kaldt for The Mothman (mølmanden), fordi beskrivelsen af væsnet mindede om et møl.

Senere påstod andre i nærområdet at have set mølmanden. Det siges blandt andet, at mølmanden åd en schæferhund.

Nogle mener, at mølmanden er en ukendt dyreart, mens andre mener, at det var et rumvæsen fra en anden planet. Der er dog også de mere naturlige forklaringer: Enten at de folk, der påstår at have set mølmanden, lyver, eller at de bare har set en almindelig ugle og indbildt sig selv, at den var større.

Kryptider
Gammelgaardsskolen

Gammelgaardsskolen er en fire-sporet skole i Åbyhøj som er en forstad til Århus. 

På nogle klassetrin er den tre-sporet mens den på andre er fem-sporet. Der går ca. 900 elever på skolen hvilket gør den til en af de største i Århus Kommune. Gammelgaardsskolen har bl.a. egen svømmehal, to idrætssale, stor boldbane og et stort mediatek.

Kendte elever 
 Marc Johnson
 Anne Linnet
 Anne Dorthe Tanderup
 Frederik Krabbe

Eksterne henvisning 
Skolens officielle hjemmeside

Uddannelse i Aarhus
Folkeskoler i Aarhus Kommune
Landkreis Schwandorf

Landkreis Schwandorf ligger i Regierungsbezirk Oberpfalz i den østlige del af den tyske delstat  Bayern. Nabokreise er mod nord Landkreis Neustadt an der Waldnaab, mod nordøst den tjekkiske Region Pilsen, mod øst ligger Landkreis Cham, i syd Landkreis Regensburg, i sydvest Landkreis Neumarkt in der Oberpfalz og mod vest Landkreis Amberg-Sulzbach.

Geografi 
Kreisområdet omfatter mod nordøst Oberpfälzer Wald og Oberpfälzer Hügelland (bakkeland) i sydvest. I sydøst rager udløbere af Bayerischer Wald ind i området. Fra nord mod syd løber floden Naab, en biflod til Donau fra venstre, på en strækning af 40 km gennem området. Den optager øst for Schwarzenfeld den fra øst mod vest løbende Schwarzach. I det sydøstlig hjørne  strejfer floden Regen på nogle få kilometer området.

Byer og kommuner 

Kreisen havde   indbyggere pr.

Eksterne henvisninger 

 Offizielle Website
Gudsforladt

Gudsforladt er det danske black funeral doom metal-band Nortts debutalbum, som blev udgivet i 2003 i lpudgave af Sombre Records i et begrænset oplag på 350 eksemplarer. Året efter udgav pladeselskabet Diehard Bloodline albummet i cdversion i et oplag på 1000 med bonussporet "Evig Hvile".

Spor 
 "Graven" (Intro) – 02:41	
 "Døden" – 05:05
 "Glemt" – 04:55
 "Gravfred" – 05:32
 "Hinsides" – 05:41
 "Hedengangen" – 04:52
 "Død Og Borte" – 05:35
 "Nattetale" – 05:30
 "De Dødes Kor" – 05:21
 "Dystert Sind" (Outro) – 02:56
Bonusspor 2004
 "Evig Hvile" – 7:26

Fodnoter 

Album fra 2003
Nortt album
Mournful Monuments 1998-2002

Mournful Monuments 1998-2002 er et opsamlingsalbum af det danske black funeral doom metal-band Nortt, som blev udgivet af Possession Productions i 2003 i et oplag på 500 eksemplarer.

Spor 
 "Graven" (Intro) – 01:43	
 "Gravfred" – 09:52
 "Sorgesalmen" – 09:48
 "Sidste Vers" – 10:33
 "De Dodes Kor" – 07:14
 "Graven" (Outro) – 01:52	
 "Glemt" – 07:37
 "Dod og Borte" – 05:54
 "Evig Hvile" – 09:22
 "Dystert Sind" (Outro) – 03:19

Fodnoter 

Opsamlingsalbum fra 2003
Nortt album
Pave Pius 5.

Pave Pius 5. (17. januar 1504 – 1. maj 1572) var pave fra 1566, hvor han blev valgt, frem til sin død d. 1. maj 1572. Han blev født Antonio Ghislieri, men blev fra 1518 kaldt Michele Ghislieri af Dominikanerordenen. Han spillede en stor rolle i Tridentinerkoncilet, Modreformationen og standardiseringen af liturgi.

Ungdom 
Antonio Ghisleri blev født ved Bosco i Hertugdømmet Milano (det nuværende Bosco Marengo i provinsen Alessandria i Piemonte) i Italien. I en alder af 14 blev han medlem af Dominikanerordenen og tog navnet Michele. Han boede i munkeklostrene i Voghera, Vigevano og Bologna, og blev endelig ordineret præst ved Genova i 1528. Han blev i den anledning sendt af ordenen til Pavia, hvor han holdt forelæsninger i 16 år.

Paver fra Italien
Salicylsyreoverfølsomhed

Salicylsyreoverfølsomhed, også kendt som salicylsyreintolerance, er de reaktioner der kan optræde når en normal mængde salicylsyre introduceres i en persons krop. Mennesker med salicylsyre intolerance er ikke i stand til at indtage en normal mængde af salicylater uden at der optræder negative reaktioner.

Salicylater er derivater af salicylsyre som er naturligt forekommende i planter. De fungerer som et naturligt immunhormon og beskytter planten mod sygdomme, insekter, svampe og skadelige bakterier.

Salicylater findes også i mange former for medicin, kosmetik, cremer og konserveringsstoffer.

Både naturlige og syntetiske salicylater kan hos alle give helbredsproblemer hvis de indtages i store doser. Men for mennesker med salicylsyre intolerance kan endda små doser af salicylater forårsage negative reaktioner.

Terminologi 

Afhængigt af om salicylatet forekommer i fødevarer eller medicin, kan det beskrives som en fødevareintolerance eller en medicinintolerance.

Salicylsyre overfølsomhed er en farmakologisk reaktion, ikke en allergi.  Men det er muligt for acetylsalicylsyre at trigge overfølsomheds reaktioner. 5 – 10% af astmatikere  reagerer allergisk på acetylsalicylsyre.
Samters triade er en kombination af acetylsalicylsyre intolerance, næsepolypper og astma.

Symptomer 

De mest almindelige symptomer på salicylsyre overfølsomhed er:

 Mavesmerter
 Kløe, nældefeber
 Astma eller åndedrætsbesvær
 Angioødem
 Hovedpine
 Opsvulmen af hænder, fødder ,øjenlåg, ansigt og /eller læber
 Træthed
 Bihulebetændelse
 Næsepolypper
 Hyperaktivitet
 Koncentrationsbesvær
 Depression

Behandling 

Da der ikke er in vitro metoder eller hudtest metoder til at teste for salicylsyre overfølsomhed er provokationstest en metode til at opnå en pålidelig diagnose. 

En komplet eliminering af salicylsyre fra kost og omgivelser i 4 til 6 uger kan formindske eller fjerne ovenstående symptomer. Efter denne tidsperiode kan mange med salicylsyreoverfølsomhed tåle at indtage mindre mængder af salicylsyre i kosten i ny og næ uden at symptomerne vender tilbage

De personer, der er ekstremt følsomme for salicylsyre skal undgå salicylater så meget som muligt. Da salicylsyre forekommer i mange fødevarer er det svært at sammensætte en kost helt uden salicylsyre og de fleste diæter tillader derfor et lavt indhold af salicylsyre.
Overfølsomheder
Nøglehulsmærket

Nøglehulsmærket er et fælles nordisk ernæringsmærke.

For at få "nøglehullet" på en fødevare skal den leve op til krav om mange kostfibre og med mindre indhold af fedt, mættet fedt, sukker og salt. Kun fødevarer, der opfylder kravene og dermed bidrager til en sund kost, kan blive Nøglehulsmærket. Slik, is, sodavand og lignende varer kan derfor ikke blive mærket.

Mærket blev introduceret 17. juni 2009, men har været i brug i Sverige siden 1989.

Fødevarer, der kan få Nøglehullet, er inddelt i 33 kategorier indenfor 11 produktgrupper:
 Dressinger og saucer
 Fisk og skaldyr
 Færdigretter
 Grød, brød og pasta
 Grønsager, frugt, bær og nødder
 Kød og kødprodukter
 Madfedt og olier
 Mel, gryn og ris
 Mælk og syrnede produkter
 Ost
 Vegetabilske produkter

I Danmark findes flere end 2000 varer mærket med Nøglehullet.

Opskrifter kan også mærkes med Nøglehullet, hvis de lever op til kravene.

Spisesteder har kunnet blive certificeret med Nøglehullet med mærket Nøglehullet på spisesteder. Denne ordning er dog under afvikling og nedlægges pr. 1. januar 2018. Spisesteder der ønsker at markedsføre sig som sundere, kan bruge Måltidsmærket, som er erstatningen for Nøglehullet på spisesteder.

Eksterne henvisninger 
 Fødevarestyrelsens side om Nøglehulsmærket

Noter 

Certificeringsmærker
Ernæring
Blå Flag

Blå Flag er en international miljø-udmærkelse som tildeles strande, bådepladser og havne, som opfylder fastlagte krav i forbindelse med vandkvalitet, sikkerhed, service og miljøinformation.

Udmærkelsen Blå Flag blev startet i 1985 af franske miljøforkæmpere, med det formål at beskytte hav-miljøet og det først Blå Flag bliver hejst i Danmark i 1987.

Under det europæiske miljø-år i 1987 blev Blå Flag etableret flere steder i Europa, og i dag ledes og administreres dette arbejde af Foundation for Environmental Education, FEE, i samarbejde med lokale organisationer i respektive lande. I Danmark varetages Blå Flag af paraplyorganisationen Friluftsrådet.

Første Blå Flag udenfor Europa blev hejst i 2001 i Sydafrika.

Kriterier 
For at få tildelt Blå Flag og opfylde givne kriterier vil udmærkelsen blive baseret på en vurdering af fem områder:

 Vandkvalitet
 Miljø
 Sikkerhed
 Faciliteter
 Information og formidling

Det er disse kriterier, der afgør, om det Blå Flag kan vaje over stranden eller havnen. Flaget tildeles for et år af gangen og skal godkendes af både en dansk og international jury.

Symbol 
Et blåt flag med en hvid cikel og blå bølger.

Antal blå flag 
Blå Flag er tildelt 167 strande og 16 havne i Danmark i 2021.

Eksterne henvisninger 

 Blå Flag kampagne 
 Blå Flag, international hjemmeside (engelsk)

Noter 

Miljøbeskyttelse
Forbrugersymboler
Strande
Havne
Landkreis Schweinfurt

Landkreis Schweinfurt   ligger midt i  Regierungsbezirk Unterfranken i den nordvestlige del af den tyske delstat Bayern.

Geografi 
Nabolandkreise er mod nord Landkreis Bad Kissingen og Landkreis Rhön-Grabfeld, mod øst Landkreis Haßberge og  Landkreis Bamberg, mod syd Landkreis Kitzingen og Landkreis Würzburg og mod vest ligger Landkreis Main-Spessart. Den  kreisfri by Schweinfurt er helt omsluttet af landkreisen.

En del af området, mod sydøst, ligger i  Steigerwald, og mod nordøst ligger Haßberge. Floden Main løber gennem landkreisen fra øst mod vest.

Det højeste punkt er det 504 meter høje Laubhügel, der ligger i  Haßbergen. Den største sø i Unterfranken,  Ellertshäuser See, ligger i Landkreis Schweinfurt. Begge seværdigheder ligger i området under købstaden Stadtlauringen.

Byer og kommuner 

Kreisen havde   indbyggere pr.    

 Verwaltungsgemeinschafte
 Gerolzhofen(Byen Gerolzhofen, købstaden Oberschwarzach, kommunerne Dingolshausen, Donnersdorf, Frankenwinheim, Lülsfeld, Michelau i.Steigerwald og Sulzheim)
 Schwanfeld(Kommunerne Schwanfeld og Wipfeld)

 Kommunefri områder(35,29 km²)
 Bürgerwald (8,04 km²)
 Geiersberg (0,79 km²)
 Hundelshausen (11,12 km²)
 Nonnenkloster (1,21 km²)
 Stollbergerforst (4,18 km²)
 Vollburg (1,46 km²)
 Wustvieler Forst (8,49 km²)

Eksterne henvisninger 

 Offizielle Website
Bolero (beklædning)

En bolero er en trøje, der kun går til under skulderbladene, enten med lange eller korte ærmer.

Trøjer